**Csongrád Városi Önkormányzat Képviselő-testületének**

a 36/2020. (XI. 18.)önkormányzati rendelettel módosított

**34/2020. (XI. 12.)önkormányzati rendelete**

**a közterületen történő kötelező maszkviselés szabályairól**

Csongrád Városi Önkormányzat Képviselő-testületének feladat- és hatáskörében a polgármester a katasztrófavédelemről szóló 2011. évi CXXVIII. törvény 46. § (4) bekezdésében biztosított hatáskörében, a veszélyhelyzet idején alkalmazandó védelmi intézkedések második üteméről szóló 484/2020. (XI. 10.) Korm. rendelet 27. § a) pontjában kapott felhatalmazás alapján az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:

**1. §**

**(1)** A veszélyhelyzet idején alkalmazandó védelmi intézkedések második üteméről szóló 484/2020. (XI. 10.) Korm. rendelet (a továbbiakban: Korm. rendelet) hatálya alatt

a) a Kossuth téren,

b) a Dózsa György téren,

c) a Hunyadi téren,

d) a Piroska János téren (ide értve a piacot is),

e) a Fő utca Kossuth tértől az Ady Endre utcáig terjedő szakaszán,

f) az oktatási, nevelési, egészségügyi, szociális és kulturális intézmények, valamint a gyógyszertárak 30 méteres körzetében,

g) a játszótereken és

h) a 300 m2 nettó alapterületnél nagyobb árusítótérrel rendelkező, napi fogyasztási cikket értékesítő üzletek közhasználatú parkolóiban

mindenki köteles orvosi maszkot, munkavédelmi maszkot, illetve textil, vagy más anyagból készült maszkot olyan módon viselni, hogy az az orrot és a szájat folyamatosan elfedje.

**Az (1)bekezdés módosítva a 36/2020. (XI. 18.)önkormányzati rendelettel, hatályos 2020. 11.19. napjától.**

**(2)** Az (1) bekezdéstől eltérően nem köteles maszkot viselni a hatodik életévét be nem töltött kiskorú és a játszótéren tartózkodó 14 éven aluli személy.”

**2. §**

Az 1.§-ban foglalt kötelezettség megszegése esetén a Korm. rendelet 23.§-a alkalmazandó.

**3. §**

1. E rendelet 2020. november 13. napján lép hatályba és a Korm. rendelet 28. §-ában meghatározott időpontban hatályát veszti.
2. E rendelet hatályba lépésének napján hatályát veszti a vásárokról és a piacokról szóló 14/2016. (III. 29.) önkormányzati rendelet 8.§ (17)-(18) bekezdése, valamint 11.§-a.

Bedő Tamás sk.

polgármester

**Záradék:**

A rendelet kihirdetésének napja 2020. november 12.

                                                              Dr. Juhász László sk.

jegyző

**INDOKOLÁS**

E rendelet célja, hogy a már korábban elrendelt kötelező maszkviselés szabályai összhangba kerüljenek az azóta hatályba lépett magasabb szintű jogszabállyal. A közösségi együttélés szabályainak megsértése helyett szabálysértés, valamint közigazgatási szankció helyett rendőrség által alkalmazott jogkövetkezmény (pénzbírság, helyszíni bírság) lép életbe.